Helge Lurås

Helge Lurås (født 12. desember 1970 i Drammen) er en norsk tidligere offiser og sikkerhetspolitisk kommentator. Lurås var ansvarlig redaktør for den alternative nettavisen Resett fra 2017 til 2022, da han ble avsatt etter en konflikt med styret. I august samme år startet han ny nettavis, med navnet iNyheter.

Utdannelse 
Lurås ble utdannet siviløkonom ved Norges Handelshøyskole i 1995, der han skrev avslutningsoppgave innen internasjonal økonomi med tittelen Etikk og adferd; et metaetisk studium av moralspråket, og ble senere også cand.mag. med sosiologi, idéhistorie og sosialantropologi i fagkretsen.

Yrkesliv 
Fra 1995 arbeidet han for Forsvaret, og deltok i flere utenlandsoppdrag, hovedsakelig i Bosnia-Hercegovina. Han var administrasjonssjef ved Tuzla Air Base (UNPROFOR) i Bosnia i 1995, budsjettoffiser ved National Support Element/IFOR i Ungarn i 1996, militærobservatør (kaptein) ved MINUGUA i Guatemala i 1997, politisk analytiker for Forsvarets Overkommando (Etterretningstjenesten) stasjonert i Bosnia 1999–2003 og politisk rådgiver for Den høye representant for Bosnia-Hercegovina 2004–2008. Fra 2008 til 2011 var han rådgiver ved Norsk utenrikspolitisk institutt. 

I 2012 grunnla Lurås enkeltpersonsforetaket Senter for internasjonal og strategisk analyse (Sisa). Sisa har siden 2012 mottatt støtte til tre prosjekter fra Utenriksdepartementets avdeling for fred og forsoning. I 2016 inngikk UD og Sisa en rammeavtale innenfor tema konflikt og sårbarhet. Det har blitt stilt spørsmål ved om Sisa kan regnes som en forskningsinstitusjon, og Sisa har ikke hatt andre enn Lurås som ansatte. Sisa var våren 2019 under avvikling.

Lurås har fra 2008 ofte kommentert sikkerhetspolitiske spørsmål i norske medier. Han har gitt ut boka Hva truer Norge nå?, har publisert en fagfellevurdert artikkel på nivå 1, som er det laveste kvalitetsnivået, samt diverse notater og andre mindre arbeider.

I 2011 skrev forskerforum.no at «NUPI-rådgiveren Helge Lurås er en av de som siden skal få kjeft for å ha sagt det mange tenker, men ingen sier høyt, i NRK noen timer etter smellet i Regjeringskvartalet på 22. juli 2011: «Det er naturlig at vi først tenker på at dette har noe å gjøre med konflikten vi har sett mellom Vesten og radikale former for islam i lang tid.» Den uttalelsen (...) [ble blant annet diskutert] i Morgenbladet 5. august».

28. august 2017 ble Lurås  ansvarlig redaktør for nettavisen Resett, som «skal fremstille saker fra en annen vinkel enn etablerte massemedier, samt få frem sakene som massemediene ikke ønsker å dekke». Lurås ble nektet medlemskap i Redaktørforeningen 2018 og 2020, blant annet grunnet gjentatte og klare brudd på Vær varsom-plakatens intensjoner. På grunn av uenigheter med styret i Resett, ble Lurås i juni 2022 byttet ut med Maria Zähler som fungerende redaktør.

I august 2022 lanserte Lurås iNyheter, en ny nettavis.

Forfatterskap

Bøker 
 Helge Lurås og Shurika Hansen (2021) Islam : Sannheten om Muhammed og hans religion, Resett Forlag (2021)
 Helge Lurås (2020) Knefall : Hvordan kristen skyldfølelse og venstresidens offermentalitet ødelegger Vesten, Resett Forlag ISBN 9788269180312
Helge Lurås (2020) Norske politikere som fortjener respekt. En fullstendig gjennomgang, Resett Forlag
 Helge Lurås (2019) Veien til Resett : Løgn, illusjoner og politisk korrekthet, Resett Forlag ISBN 9788269180305
 Helge Lurås (2015) Hva truer Norge nå? Cappelen Damm ISBN 9788202494582

Artikler 
 Helge Lurås (2014). «Democratic Oversight in Fragile States: The Case of Intelligence Reform in Bosnia and Herzegovina». Intelligence and National Security 29(4):600–618
 Helge Lurås (2011). «The Danger of Optimism: Building States From Incoherent Fragments». I Harry Yarger (red.): Transitions: Issues, Challenges and Solutions in International Assistance: Presented and Selected Other Papers from the Transitions: Issues, Challenges and Solutions Conference, November 16–18, 2010, Carlisle Barracks, Pennsylvania (s. 27–41). Pennsylvania, PKSOI
 Karsten Friis, Helge Lurås og Kari M. Osland (2009): «Balkan». I Pernille Rieker og Walter Emanuel Carlsnæs (red.): Nye utfordringer for europeisk sikkerhetspolitikk. Aktører, instrumenter og operasjoner (s. 167–180). Oslo, Universitetsforlaget

Rapporter 
 Cedric H. de Coning, Niels Nagelhus Schia, Helge Lurås, Ståle Ulriksen (2009). Norway's Whole-of-Government Approach and its Engagement with Afghanistan. NUPI-rapport. Security in Practice nr. 8.
 Helge Lurås (2009). Norge i Afghanistan – bakgrunn, retorikk, fortsettelse. NUPI-notat 768
 Helge Lurås (2009). Vestens intervensjon i Afghanistan – bakgrunn, praksis, fortsettelse. NUPI-notat 765
 Helge Lurås, Niels Nagelhus Schia, Stina Torjesen, Ståle Ulriksen (2008). From Coherent Policy to Coordinated Practice: Are We Delivering Coherently in Afghanistan?. NUPI-notat

Referanser

Eksterne lenker 
 inyheter.no

Norske redaktører
Norske siviløkonomer
Norske samfunnsvitere
Personer fra Drammen kommune
Norske journalister